РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/206-23

4. октобар 2023. године

Београд

ЗАПИСНИК

35. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 4. ОКТОБРА 2023. ГОДИНЕ

Седница је почела у 9,10 часова.

Седници је председавао Верољуб Арсић, председник Одбора.

Седници су присуствовали чланови Одбора: Ана Белоица Мартаћ, Мирослав Кондић, Светлана Милијић, Никола Радосављевић, Александра Томић, Тијана Давидовац, Ненад Митровић, Војислав Вујић, Драган М. Марковић и Розалија Екрес.

Седници су присуствовали заменици чланова Одбора: Снежана Пауновић (заменик Душана Бајатовића) и Зоран Стојановић (заменик Верољуба Стевановића).

Седници нису присуствовали чланови Одбора Владимир Обрадовић, Мирослав Алексић, Бојана Букумировић и Небојша Зеленовић, нити њихови заменици.

На позив председника Одбора, седници су присуствовали представници Агенције за спречавање корупције: Дејан Дамњановић, директор Агенције и Иван Васиљевић, помоћник директора у Сектору за опште послове, као и представници Комисије за хартије од вредности: Марко Јанковић, председник Комисије и Биљана Аговска, руководилац Службе за финансијско пословање.

На предлог председника, Одбор је, већином гласова (12 гласова за, један није гласао), утврдио следећи

Д н е в н и р е д:

1. Разматрање Годишњег извештаја о раду Агенције за спречавање корупције за 2022. годину, који је поднела Агенција за спречавање корупције (број 02-561/23 од 27. марта 2023. године);

2. Разматрање Годишњег извештаја о раду Комисије за хартије од вредности за 2022. годину, који је поднела Комисија за хартије од вредности (број 02-1130/23 од 12. јуна 2023. године).

 Пре преласка на рад по утврђеним тачкама дневног реда Одбор је, једногласно (13 гласова за), усвојио записнике 33. и 34. седнице Одбора, без примедби.

**ПРВА ТАЧКА ДНЕВНОГ РЕДА: Разматрање Годишњег звештаја о раду Агенције за спречавање корупције за 2022. годину**

Председник Одбора подсетио је да је чланом 39. став 1. Закона о спречавању корупције прописано да Агенција подноси годишњи извештај о свом раду Народној скупштини најкасније до 31. марта текуће године за претходну годину, да је Агенција за спречавање корупције, у складу са Законом, дана 27. марта 2023. године поднела Народној скупштини Извештај о раду за 2022. годину, као и да ће Одбор, у складу са чланом 238. став 2. Пословника Народне скупштине, након разматрања овог извештаја, поднети Народној скупштини извештај са предлогом закључка, односно препоруке.

Уводне напомене о Извештају о раду Агенције за спречавање корупције за 2022. годину дао је Дејан Дамњановић, директор Агенције. Он је навео да су сва средства, опредељена годишњим буџетом Агенције утрошена наменски за њен рад. Истакао је да је Агенција у току 2022. године остварила и приходе у корист буџета Републике Србије у износу од 7. 284.140 динара.

У дискусији су учествовали: Ненад Митровић, Розалија Екрес и Верољуб Арсић, чија су излагања тонски снимана.

**Прва тачка дневног реда- гласање:**

Одбор је, већином гласова (11 гласова за, двоје уздржаних) одлучио да, након разматрања Извештаја о раду Агенције за спречавање корупције за 2022. годину, у складу са чланом 238. став 2. Пословника Народне скупштине, упути Народној скупштини Извештај са Предлогом закључка који гласи:

ЗАКЉУЧАК

поводом разматрања Извештаја о раду Агенције за

спречавање корупције за 2022. годину

1. Прихвата се Извештај о раду Агенције за спречавање корупције за 2022. годину.

 2. Овај закључак објавити у „Службеном гласнику Републике Србије“.

За известиоца Одбора и представника предлагача на седници Народне скупштине одређен је Верољуб Арсић, председник Одбора.

**ДРУГА ТАЧКА ДНЕВНОГ РЕДА: Разматрање Годишњег извештаја о раду Комисије за хартије од вредности за 2022. годину**

Председник Одбора Верољуб Арсић подсетио је да је чланом 350. Закона о тржишту капитала утврђено да Комисија за хартије од вредности подноси годишњи извештај Народној скупштини Републике Србије у року од шест месеци од завршетка пословне године, као и да је Комисија, сагласно наведеним одредбама закона, дана 12. јуна 2023. године поднела Народној скупштини Годишњи извештај Комисије за хартије од вредности за 2022. годину.

Марко Јанковић, председник Комисије, представио је Годишњи извештај Комисије за хартије за вредности за 2022. годину. Истакао је да је у 2022. години Комисија остварила укупан приход од 101,4 милиона динара, што је око 6% посто више у одноу на прошлу годину, а око 23% мање од планираних прихода, односно да је Комисија сопственим приходима покрила расходе за 2022. годину и после дужег временског периода остварила добит од око 2,5 милиона динара.

У дискусији су учествовали: Розалија Екрес, Верољуб Арсић, Војислав Вујић и Ненад Митровић, чија су излагања тонски снимана.

**Друга тачка дневног реда- гласање:**

Одбор је, већином гласова (12 гласова за, један није гласао) одлучио да, након разматрања Годишњег извештаја о раду Комисије за хартије од вредности за 2022. годину, у складу са чланом 237. став 4. Пословника Народне скупштине, упути Народној скупштини Извештај са Предлогом закључка који гласи:

ЗАКЉУЧАК

поводом разматрања Годишњег извештаја Комисије

за хартије од вредности за 2022. годину

1. Прихвата се Годишњи извештај Комисије за хартије од вредности за 2022. годину.

2. Овај закључак објавити у „Службеном гласнику Републике Србије“.

За известиоца Одбора и представника предлагача на седници Народне скупштине одређен је Верољуб Арсић, председник Одбора.

Седница је завршена у 10,30 часова.

 СЕКРЕТАР ПРЕДСЕДНИК

 Тијана Игњатовић Верољуб Арсић